କଶ୍ମୀରରେ ଦୁଇ ଉପାୟରେ ଆତଙ୍କବାଦ ବୃଦ୍ଧି କରୁଛି ପାକିସ୍ତାନ…
ଶ୍ରୀନଗର, ୨୧।୯ : ଯଦିଓ ପାକିସ୍ତାନ ଭାରତ ଆଡକୁ ବନ୍ଧୁତ୍ୱର ହାତ ବଢ଼ାଇବା ଏବଂ ସାଧାରଣ ଫୋରମରେ ଆତଙ୍କବାଦକୁ ଦୂର କରିବା ବିଷୟରେ କଥାବାର୍ତ୍ତା କରୁଛି, ତଥାପି ଏହାର କଥା ଓ କାର୍ଯ୍ୟ ମଧ୍ୟରେ ଏକ ବଡ଼ ପାର୍ଥକ୍ୟ ରହିଛି। ଆତଙ୍କବାଦୀ କାର୍ଯ୍ୟକଳାପକୁ ଟ୍ରାକିଂ କରୁଥିବା ପତ୍ରିକାରେ ପ୍ରକାଶିତ ଏକ ରିପୋର୍ଟରେ ପାକିସ୍ତାନର ପ୍ରକୃତ ବନ୍ଧୁ ଚେହେରାର ପୁଣି ପର୍ଦ୍ଦାଫାଶ ହୋଇଛି।

କୁହାଯାଇଛି ଯେ ପାକିସ୍ତାନ ବର୍ତ୍ତମାନ କାଶ୍ମୀରରେ ଆତଙ୍କବାଦ ବୃଦ୍ଧି କରିବା ପାଇଁ ଏକ ଦୋହରା ପଦ୍ଧତି ଗ୍ରହଣ କରୁଛି। ପାକିସ୍ତାନର ଗୁପ୍ତଚର ଏଜେନ୍ସି ଆଇଏସଆଇ ଆତଙ୍କବାଦୀ ସଂଗଠନଗୁଡ଼ିକୁ ସାହାଯ୍ୟ କରୁଛି ଏବଂ ଅନ୍ୟପଟେ ଡ୍ରଗ୍ସ ଏବଂ ଅସ୍ତ୍ରଶସ୍ତ୍ର କାରବାର କରି କଶ୍ମୀରରେ ଆଶାନ୍ତି ସୃଷ୍ଟି କରିବା ଲାଗି ଷଡ଼ଯନ୍ତ୍ର ରଚୁଛି।

ବିଶ୍ୱସ୍ତରରେ ଆତଙ୍କବାଦୀ କାର୍ଯ୍ୟକଳାପକୁ ଟ୍ରାକିଂ କରୁଥିବା ପତ୍ରିକା ଗ୍ଲୋବାଲ ୱାଚ ଆନାଲିସିସରେ ରୋଲାଣ୍ଡ ଜାକାର୍ଡ ଲେଖିଛନ୍ତି ଯେ ଜମ୍ମୁ-କଶ୍ମୀରରେ ଚାଲିଥିବା ଛାୟାଯୁଦ୍ଧକୁ ଆଇଏସଆଇ ସମର୍ଥନ ଜାରି ରଖିଛି। ଲଶ୍କର-ଇ-ତୋଏବା, ଜୈଶ-ଇ-ମହମ୍ମଦ ଏବଂ ହିଜବୁଲ-ମୁଜାହିଦ୍ଦିନ ଭଳି ଆତଙ୍କବାଦୀ ସଂଗଠନକୁ ଏହା ସହାୟତା କରୁଛି।

ରୋଲାଣ୍ଡ ଅନୁଯାୟୀ, ୟୁକ୍ରେନ ଯୁଦ୍ଧ, ତାଇୱାନ ସଙ୍କଟ ଏବଂ ମଧ୍ୟ ଆଫ୍ରିକୀୟ ଗଣତନ୍ତ୍ରରେ ଗୃହଯୁଦ୍ଧ ସହ ଅନ୍ତର୍ଜାତୀୟ ସମୁଦାୟ ବର୍ତ୍ତମାନ ମୁକାବିଲା କରୁଛନ୍ତି। ଏଭଳି ପରିସ୍ଥିତିରେ, ଭାରତ ପାକିସ୍ତାନ ମଧ୍ୟରେ ବିବାଦ ଗୁରୁତ୍ୱପୂର୍ଣ୍ଣ। ଏହି ଅଞ୍ଚଳରେ ସ୍ଥିରତା ବଜାୟ ରଖିବା ପାଇଁ ଆତଙ୍କବାଦୀ ସଂଗଠନକୁ ସମର୍ଥନ କରିବା ନୀତିରେ ଉନ୍ନତି ଆଣିବା ପାଇଁ ପାକିସ୍ତାନ ସରକାର ଏବଂ ଏହାର ସୈନ୍ୟବାହିନୀଙ୍କ ଉପରେ ବିଶ୍ୱ ସମୁଦାୟ ନିରନ୍ତର ଚାପ ପ୍ରୟୋଗ କରିବା ଆବଶ୍ୟକତା ରହିଛି ବୋଲି ରୋଲାଣ୍ଡ କହିଛନ୍ତି। ମିଳିତ ଜାତିସଂଘ, ୟୁରୋପୀୟ ୟୁନିଅନ ଏବଂ ଆର୍ଥିକ ଆକ୍ସନ ଟାସ୍କ ଫୋର୍ସ ସମେତ ବିଭିନ୍ନ ଅନ୍ତର୍ଜାତୀୟ ସଂଗଠନକୁ ଏହି ପ୍ରୟାସରେ ସକ୍ରିୟ ସହଯୋଗ କରିବାକୁ ସେ ଅନୁରୋଧ କରିଛନ୍ତି।

ପାକିସ୍ତାନ କଶ୍ମୀର ଉପତ୍ୟକାରେ ଭାରତ ବିରୁଦ୍ଧରେ ନିଶା କାରବାରକୁ ଆତଙ୍କବାଦ ବୃଦ୍ଧିର ଏକ ନୂତନ ଅସ୍ତ୍ର ଭାବରେ ବ୍ୟବହାର କରିବା ଆରମ୍ଭ କରିଛି। ନାର୍କୋ-ଆତଙ୍କବାଦରେ କଶ୍ମୀରର ଭୟାବହ ବୃଦ୍ଧି ଘଟିଛି ବୋଲି ଅବଜରଭର ରିସର୍ଚ୍ଚ ଫାଉଣ୍ଡେସନ (ଓଆରଏଫ) ରେ ଆୟାଜ ୱାନି ଲେଖିଛନ୍ତି। ନିକଟରେ ପାକିସ୍ତାନ ଡ୍ରଗ୍ସ ସହିତ ଅସ୍ତ୍ରଶସ୍ତ୍ର ପଠାଇବା ପାଇଁ ନୂତନ ରଣନୀତିର ଉପଯୋଗ କରୁଛି। ଡ୍ରଗ କାରବାରରୁ ମିଳୁଥିବା ଅର୍ଥ ଦ୍ୱାରା ଆତଙ୍କବାଦକୁ ସହାୟତା ମିଳୁଛି।

ରୋଲାଣ୍ଡ ଲେଖିଛନ୍ତି, ପାକିସ୍ତାନ ଏବଂ ପାକିସ୍ତାନ ଅଧିକୃତ କାଶ୍ମୀରରେ ୨୦ ରୁ ଅଧିକ ଆତଙ୍କବାଦୀ ତାଲିମ ଶିବିର ସକ୍ରିୟ ଅଛି। ଏହି ଶିବିରରେ ପ୍ରାୟ ୧୪୦ରୁ ୧୪୫ ଆତଙ୍କବାଦୀ ଉପସ୍ଥିତ ରହି ଭାରତରେ ଅନୁପ୍ରବେଶ କରିବାକୁ ଚେଷ୍ଟା କରୁଛନ୍ତି। ସେମାନେ ସୁଯୋଗକୁ ଅପେକ୍ଷା କରି ବସିଛନ୍ତି।